Studie: Ons weet wanneer ons dood isFoto ter illustrasie: Pixabay Die menslike brein hou vir ŉ kort rukkie ná die dood aan werk, word in nuwe navorsing beweer, wat beteken ŉ mens sal bewus wees daarvan dat jy gesterf het. Wetenskaplikes sê hulle het vasgestel dat breinaktiwiteit nog enkele sekondes lank aanhou nadat die hart ophou klop het, berig die Daily Mail. Volgens die deskundiges beteken dit ŉ dooie sal ten volle bewus wees van wat gebeur omdat sy of haar bewussyn sal aanhou werk. Die oorledene is dus ŉ rukkie lank in sy of haar dooie liggaam vasgevang terwyl die brein aanhou werk. ŉ Dooie sal selfs kan hoor hoe die dokter hom of haar dood verklaar, beweer die navorsers onder leiding van dr. Sam Parnia van die Stony Brook University School of Medicine in New York. Parnia en sy span het navorsing gedoen op mense wat ŉ hartaanval gehad en tegnies dood was, maar later bygebring is. Dis die grootse studie van sy soort wat al onderneem is, berig die Britse dagblad Independent. Van die mense wat hulle bestudeer het, het gesê hulle was ten volle bewus van gesprekke en kon dinge sien wat om hulle aangegaan het, selfs nadat hulle dood verklaar is.